
	[bookmark: nev]VINCZE CSILLA
Magyartanár
BA, 8. félév
Nyugat-magyarországi Egyetem
Berzsenyi Dániel Pedagógusképző Kar
	






Témavezető:
	Dr Czetter Ibolya
főiskolai tanár, intézetigazgató, NYME BTK




A személyiségábrázolás komplexitása néhány Márai regényben

A témám Márai Sándor választott műveiben megjelenő szerelem-felfogás tanulmányozása. Célom - tüzetesen szemrevételezve e szerelem-felfogásokat - , hogy feltérképezzem Márai vélekedését a szerelemről, és egy tágabb kontextusban megfejtést találjak arra a kérdésre, hogy miért pont ilyen kapcsolati mintákat tár elénk az író, s hogy ezek a kapcsolati minták milyen világ-magyarázatot közvetítenek a befogadó számára. Hogy tekintett Márai a szerelemre? A nőre és a férfira a páron belül? S hogy a női és férfi személyiség hogyan rajzolódik ki ezekben a kapcsolatokban? Hét regénnyel foglalkoztam részletesebben, a kutatásban négyet fejtettem ki alaposan. A regények mélyreható elemzésével, a korábbi értelmezéseket is felhasználva igyekeztem az általam megfogalmazott kérdésekre választ találni.
A személyiségről s az emberi életről gondolkodva Márai mindig számol a racionalitáson túl mutató "elemekkel". Valamennyi általam vizsgált történetben helye van a racionálisan fel nem térképezhető tudattalan tartalmaknak. Férfi és nő találkozásában mindig megjelenik a rejtély és a titok, s ezeknek a többletjelentését fejtegetve egy-egy regényben jutottam arra a végkövetkeztetésre, hogy a teljes igazság elmondhatatlanságát, a teljes megismerés lehetetlenségét hangsúlyozza Márai a regényeiben. S hogy szükségszerű, hogy az ember lelkében maradjon valami titok, amit senki sem képes kifürkészni.



